**De chemat pacea**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Paul Alexandru Georgescu

Iată,

În urma războiului

Răniţii vin.

Din urma răniţilor –

Morţii tăcuţi.

Din urma morţilor –

Plugul cel drept.

Din urma plugului

Tu, Doamne,

Paşii îţi legeni.

O brazdă,

O brazdă amestecată

Roşu

Cu seminţele Tale,

Cu sângele nostru,

Cu gloanţele încă

Fierbinţi

Aceasta să fie oare

Viaţa pe care

Din marea Ta viaţă

Ne-ai dat-o?!

Doamne, care,

Aidoma unui cosor,

Aidoma muchiei lui,

Ţie împotrivă,

Palma noastră

În palma Ta o ţii.

Spunem că te iubim, dar

N-ai încredere-n noi –

Mâine iar încăiera-ne-vom.

Şi ne-ai părăsit.

În lipsa Ta,

Iată, răsar iarăşi

Coarnele de foc

Ale întunecatului diavol.

Şi par să nu-l

Mai poată înfrunta

Nici ruga mamelor,

Nici dreptatea luminosului plug.

Doamne, care nici din urma

Copiilor

Nu mai doreşti să mergi.